Simona Halep va colabora pentru prima dată cu Carlos Martinez Comet, în vârstă de 49 de ani, un antrenor de tenis spaniol, născut la Barcelona. Acesta le-a mai pregătit în trecut pe rusoaicele Svetlana Kuznetsova și Daria Kasatkina.
Simona Halep va colabora pentru prima dată cu Carlos Martinez Comet, în vârstă de 49 de ani, un antrenor de tenis spaniol, născut la Barcelona. Acesta le-a mai pregătit în trecut pe rusoaicele Svetlana Kuznetsova și Daria Kasatkina.
"Am vorbit cu Carlos Martinez, o să am o perioadă de pregătire, de cunoaștere, să spun așa, după Miami, când mă voi întoarce în Europa. Sper să meargă bine, eu îl apreciez foarte mult, a lucrat cu jucătoare care mie mi-au plăcut foarte mult, cum a fost Svetlana Kuznetsova, și îi admir munca foarte-foarte mult. Sper să ne înțelegem și sper să fiu aptă să muncesc la nivelul la care el își dorește și să facem treabă bună împreună", a declarat Simona Halep.
Carlos Martinez a antrenat 3 jucătoare din Rusia. Se poate lăuda cu câteva performanțe: Kuznetsova, sub comanda lui, a câștigat două turnee în 2016, la Sydney și Moscova, iar jucătoarea din Rusia a obținut calificarea la Turneul Campioanelor. Aceeași Kuznetsova a jucat finala la turneele de la Indian Wells, Miami și Madrid sub comanda noului antrenor al Simonei Halep.
Carlos Martinez, noul antrenor al Simonei Halep, a renunțat la toate planurile pe care le avea la academia sa din Barcelona, pentru a o pregăti pe jucătoarea din România după revenirea în circuit.
Carlos Martinez a dezvăluit cum l-a convins Simona Halep să semneze cu el, după 18 luni în care a absentat din circuitul WTA:
"Faptul că Simona voia atât de mult să lucreze cu mine a fost ceea ce m-a convins! Dacă ea se arată interesată, eu dau înapoi la fel sau mai mult. Chiar săptămâna trecută respinsese un alt proiect foarte interesant, dar aici vorbim despre Halep, o jucătoare de top, a trebuit să facă pasul", a declarat tehnicianul spaniol pentru Punto de Break.
"Am văzut că lucrurile sunt foarte clare, ea vine deja cu acea fundație după atâția ani de experiență. Este o sportivă cu multă personalitate, are un caracter puternic și știe perfect ce își dorește. Încă nu o cunosc atât de bine, știu că este o fată bună, dar ceea ce îmi spune Darren este că este foarte pretențioasă", a explicat Martinez.
Carlos a mărturisit că cel mai mult îi place la Halep faptul că este o războinică pe teren: "Cred că asta îmi place cel mai mult la ea, că este o câștigătoare. Un astfel de proiect merită întotdeauna, un jucător care aleargă, care se apără, care dă totul… Îmi place acest profil de jucătoare. Simona este o războinică, sper ca lucrurile să meargă bine pentru că atât ea, cât și eu avem un mare entuziasm", a conchis antrenorul.